Bome glo stééds afgekap - Omgewing - Republikein
Thursday, July 18th, 21:00:08
Bome glo stééds afgekap
Namibiërs beplan protesoptog
07 May 2019 | Omgewing
Catherine Sasman – Bronne in Kavango-Oos beweer die Chinese sakeman mnr. Hou Xue Cheng kap steeds hout in die gebied en vervoer die stompe – al is permitte vir die kap en vervoer van hout opgeskort.
Mnr. Pieter Pienaar van Kavango Dune Camp naby die Tjeye-nedersetting buite Rundu het op 23 April een van Hou se geel lorries met ‘n vrag hout op naby laasgenoemde se houtkamp in die Ncaute-gebied afgeneem.
Die foto’s is op Facebook gelaai, waarvandaan dit wyd versprei is.
“Dit is baie duidelik die hout is onlangs gekap. Die spesifieke lorrie moes gebreek het, want die plaaslike inwoners sê hulle ry gewoonlik net saans,” het Pienaar gister by navraag gesê.
Hy sê volgens die plaaslike inwoners word hout in klein nedersettings by Vikota en Nhoma gekap.
“Die spore van die laaigrawe is vars en steeds duidelik sigbaar,” sê Pienaar. “Saans hoor jy die lorries op die paaie dreun. En bedags hoor ‘n mens die kettingsae in die woude dreun. Ons woude word vernietig en dit voel of jy teen ‘n muur vasloop, want dit hou nie op nie.”
‘n Bron na aan Hou het eweneens bevestig die kap en vervoer van hout gaan ongehinderd voort.
Dié bron, wat uit vrees nie geïdentifiseer wil word nie, sê daar is gedurende die Paasnaweek op vier van Hou se lorries by Katima Mulilo beslag gelê.
Hy beweer ongelukkigheid laai op onder Hou se vragmotorbestuurders, aangesien ten minste twee van hulle in hegtenis geneem is en op 29 April in die landdroshof op Katima Mulilo vir oorlading verskyn het.
Hulle het glo hout van Zambië af vervoer.
Hulle moet weer op 29 Mei in die hof verskyn.
Hou het die bewering Vrydag ten sterkste ontken en sê hy dra geen kennis van die lorrie op die foto nie.
Toe die foto’s aan hom gewys is, was sy reaksie: “Wat sê ‘n foto? Kan jy die tyd en die plek identifiseer?”
Op ‘n vraag of hy die nodige permitte het om hout te kap en te vervoer, het hy geantwoord: “Jou vraag is kinderagtig. Dink jy daar sal geen permit wees om hout te kap nie? En jy het nie die reg om te vra nie.”
Op die vraag oor die geel lorrie, het hy geantwoord: “Ek weet nie. My lorries is almal nuut!”
Hy het later gesê die foto’s het niks met hom te doen nie en bygevoeg: “Ek neem nie standpunt in nie. As jy dink dit is onwettig, kan jy dit by die bosboudepartement aanmeld.”
Hy het ten slotte gesê hy “is tans met ander sake doenig”, want “die verskeping van hout is vir ‘n baie lang tyd opgeskort”.
Die uitvoerende direkteur van die ministerie van landbou, water en bosbou, mnr. Percy Misika, het gesê die ministerie het geen berigte van dié “onwettige voorval” ontvang nie.
Hy het ook gesê sy ministerie het sedert 31 Maart geen permitte vir die vervoer van hout uitgereik nie.
“Wanneer ons iemand teëkom wat hout vervoer, sal dienooreenkomstig opgetree word. Enigiemand wat met gesaagde bome in sy besit betrap word, sal direk by ons kantore in die streke of hier by hoofkantoor gerapporteer word,” het Misika gesê.
Op ‘n vraag oor hoekom bosbou-inspekteurs nie gestuur word om bewerings op voetsoolvlak te gaan ondersoek nie, het Misika gesê hy ry wel “van tyd tot tyd” in die gebied om ondersoek in te stel.
“Maar dit is nie maklik om oral te wees nie.
Hy het die versekering gegee sy ministerie se inspekteurs doen gereelde inspeksies en stel die wetstoepassingsagente in kennis om alle houtvervoere te stop.
Die Namibiese Omgewings- en Wildlewevereniging (News) het ‘n beroep op alle besorgde landsburgers gedoen om Saterdag om 09:00 aan ‘n optog teen die onwettige oes van hout van Zoopark in Windhoek af deel te neem.
News sê die optog is gereël om protes oor die vernieting van Namibië se bosbougebiede vanweë vermeende omwettige houtkappery in die Kavango- en Zambezistreek aan te teken.